Svrček, Miloš, poslanec NR SR (2022-03-17):
Ďakujem, pán podpredseda. Keďže som tu bol vyzvaný, aby som sa aj vyjadril k obsahu Slovenských národný novín, ja zastávam ten istý názor ako pán Gyimesi. Jednoducho nemôžeme sa pozerať cez prizmu Slovenských národných novín na činnosť celkovo Matice slovenskej. Matica slovenská je jedna obrovská ustanovizeň, ktorá má pod sebou stovky folklórnych súborov, desiatky domov Matíc po celom Slovensku, pracuje s mládežou, pracuje so stovkami učiteľov, fakt má obrovský dosah na rozvoj vedy a kultúry na Slovensku. A čo sa týka obsahu Slovenských národných novín, ja hovorím, ako je rozdiel určite v tom, čo sme tu mali do roku 2018, napríklad ako tu boli citované niektoré vyjadrenia, resp. články, neviem, či sa jednalo o nejaký blog ohľadne generála Lučanského, ale stále hovorím, že určite by tam mala byť tiež kontrola, mal by tam byť editor, ktorý zodpovedá za ten obsah, ako je to v normálnych médiách od Pravdy cez Denník N po SME-čko. A jednoducho keď niekto niečo vypustí, tak musí byť za to zodpovedný. A v prípade, ak s tým niekto nesúhlasí a už má dokonca aj pocit, že prechádza cez tú hranu zákonnosti a porušil možno aj ustanovenie, nejaké ustanovenie Trestného zákona, no tak má možnosť sa obrátiť na orgány činné v trestnom konaní. Čiže treba presne pomenovať, že s čím asi nesúhlasím. A keď vidím, že je tam možné porušenie, no tak môžete sa obrátiť buď na prokurátora, alebo na vyšetrovateľa. Čiže ja hovorím určite za seba, že ja som ten posledný, ktorý by podporoval nejaké extrémistické prvky alebo vyjadrenia. Ja, mne, mne sa to osobne bridí a jednoducho ja som aj vďačný za to, keď som tu počul napríklad vyjadrenia pána poslanca Tarabu, že poďme spolupracovať ako Slováci a Maďari, po tých rokoch tých, tých živých diskusií, by som to tak diplomaticky povedal. Teraz je priestor na to, aby sme začali spolupracovať, a ukážme napríklad aj tú spoluprácu tým, že podporíme jednak zákon o Matici slovenskej, jednak zákon o Csemadoku, zákon o Fonde pre kultúru, alebo resp. pre národnostné menšiny, Kultminor, aby sme ukázali aj možno Slovákom, že, alebo celkovo ako v republike, že je tu priestor na to, aby sme spolupracovali. Čiže opakujem, určite nesúhlasím s nejakými extrémistickými prvkami, dokonca keď tu niekto ospevuje Slovenských brancov, ako povedal pán poslanec Dostál aj citoval niektoré ustanovenia, toto by nemalo patriť do demokratickej spoločnosti. A to, že máme dnes aj prijatú legislatívu, ktorá rieši možno čistenie – v úvodzovkách – toho kybernetického priestoru, myslím si, že sú tu už určité páky na to, aby sme to riešili, možno aj týmto spôsobom. Ale ja hovorím, že je určite oveľa väčší rozdiel oproti tomu, čo sa písalo do roku 2018 a čo sa píše dnes v Slovenských národných novinách. Čo sa týka vedenia Matice slovenskej, spolupracujem s pánom predsedom súčasným Matice slovenskej s pánom JUDr. Gešperom asi dva roky. Ja ho poznám dva roky a môžem povedať z osobnej skúsenosti aj s ľuďmi, ktorí sú v jeho okolí, že sú to fundovaní, erudovaní ľudia, študovaní, ktorí majú vysoké školy a ktorí jednoducho veľmi dobre vedia, čo si môžu dovoliť a čo sa nemôžu dovoliť vypustiť vonku. Tie veci, ktoré sa momentálne riešia pri tých, pri tom spôsobe financovania, aké majú mizivé možnosti na to, aby sa riešilo financovanie jednotlivých projektov, tak klobúk dolu. Ako musím povedať, že za to, čo sa im podarilo za dva roky, ako posunuli napríklad určité projekty, ako podporujú vzdelávanie mládeže, ako podporujú folklór na Slovensku, tak za to im patrí len jedna obrovská vďaka. A len preto, že došlo napríklad aj na základe toho auditu, ktorý bol robený zo strany ministerstva kultúry, Matice slovenskej, a že boli tam zistené niektoré, nechcel by som povedať, porušenia, ale pochybenia z pohľadu audítorov, čo sa nakoniec aj vyriešilo, je riešená nová zmluva medzi ministerstvom kultúry a Maticou slovenskou, tak jednoducho aj predstavitelia rezortu kultúry, s ktorými som sa stretol, sami kvitovali, že jednoducho spolupráca medzi rezortom a medzi Maticou slovenskou je úplne na inej úrovni, ako to bolo v minulosti, že sa normálne, korektne vedia baviť a dohodnúť na tom, aby táto inštitúcia mohla fungovať tak, ako má. Takže ja zo svojej strany len preto, že bola daná aj požiadavka, že majú riešiť financovanie regionálnej kultúry, v tomto roku tuším 50 tisícami eur, v budúcom roku 100-tisíc eurami, tak z toho dôvodu sme dali túto požiadavku, aby sa im trošku finančne polepšilo a podporila sa táto inštitúcia. Úplne záverom len toľko, že dobre, počujeme tu, že možno by sa teoreticky mohlo riešiť aj to, alebo otvorila sa otázka možného zrušenia financovania inštitúcie Matice slovenskej. Presne, plne súhlasím, pán kolega Gyimesi ma predbehol, v prípade, ak tam máme v § 2 tohto zákona o Matici presné úlohy, ktoré má plniť Matica, a zrušíme jej financovanie, potom môžeme zrušiť rovno celý zákon, pretože keď máte kopu úloh na svojich pleciach a na svojich bremenách a keď nemáte financovanie, tak logicky asi tie úlohy nemôžete plniť, takže ja by som nešiel do toho extrému určite, aby sa zrušilo možné financovanie. Poďme skôr druhou cestou. Poďme tou, tou cestou konsenzu a možno, keď bude aj záujem, predstavitelia Matice ma ubezpečili, že keď bude záujem aj z vašej strany baviť sa možno o obsahu Slovenských národných novín, o možnosti financovania, o možnosti rozšírenia úloh pre Maticu slovenskú, sú plne k dispozícii a vedia sa s každým z vás ako s poslancami a zákonodarcami v tomto pléne stretnúť a porozprávať odborne a určite na erudovanej úrovni. Ďakujem pekne, za mňa všetko.